

Կոնվենցիայի 14-րդ հոդված` բնույթը և շրջանակը

Կոնվենցիայի 14-րդ հոդվածը սահմանում է, որ 

Սույն Կոնվենցիայում շարադրված իրավունքներից և ազատություններից օգտվելը ապահովվում է առանց խտրականության, այն է` անկախ սեռից, ռասայից, մաշկի գույնից, լեզվից, կրոնից, քաղաքական կամ այլ համոզմունքից, ազգային կամ սոցիալական ծագումից, ազգային փոքրամասնությանը պատկանելուց, գույքային դրությունից, ծննդից կամ այլ դրությունից:

14-րդ հոդվածն երաշխավորում է խտրականությունից ազատությունը` կապված Կոնվենցիայով երաշխավորվող «իրավունքների և ազատությունների» հետ: Այն օժանդակ իրավունք է:  Այն չի գործում ինքնուրույն և 14-րդ հոդվածը չի ներգրավվում, մինչև դիմումատուն չմատնանշի անբարենպաստ իրավիճակ, որը կապված է Կոնվենցիայի այլ հոդվածներով պաշտպանվող իրավունքի հետ: Այսպիսով, խտրականությունը, մինչև պատասխանատվության ենթարկվելը, պետք է տեղի ունենա այն իրավունքի համատեքստում, ինչպիսին անձնական կյանքը հարգելու իրավունքն է, խոսքի ազատության իրավունքը: 

Որոշակի հատկանիշներ

Խտրականության հնարավոր կատեգորիաներն անսահման են: Ինչպես երևում է 14-րդ հոդվածի ձևակերպումից, խտրական հիմքերի ցանկն ուղղակի նկարագրական է և ոչ սպառիչ (տե´ս,  Rasmussen v. Denmark (ռուսերեն լեզվով՝ այստեղ) դիմում թիվ  8777/79, 1984թ. նոյեմբերի 28-ի վճիռ, կետ 34): Ի լրումն 14-րդ հոդվածում նշված հիմքերին` Դատարանն ընդունում է նաև կատերգորիաներ, ինչպիսին հաշմանդամությունն է և սեռական կողմնորոշումը, որոնք չէին քննարկվել այն ժամանակ, երբ ձևակերպվում էր Կոնվենցիան:

Այլ հոդվածների պես 14-րդ հոդվածը պաշտպանում է անհատների և ոչ խմբերի իրավունքները: Յուրաքանչյուր դիմումատու պետք է կարողանա ապացուցել, որ նա անձամբ խախտման զոհ է:  

Էության խախտման պահանջի բացակայություն 
Չնայած 14-րդ հոդվածն օժանդակ իրավունք է, Դատարանը կարիք չունի գտնել հիմքում ընկած իրավունքի խախտում: Եթե բողոքն ընդգրկվում է  Կոնվենցիայի մեկ այլ իրավունքի շրջանակներում, այդ ժամանակ Դատարանը կարող է ուսումնասիրել 14-րդ հոդվածի խախտման մասին պնդումները: Օրինակ`Աբդուլազիզ, Կաբալես և Բալկանդալին ընդդեմ Մեծ Բրիտանիայի [Abdulaziz, Cabales, and Balkandali v. United Kingdom] ((1985) 7 E.H.R.R. 471) (տե՛ս ռուսերեն) գործում դիմումատուները բողոքում էին, որ  վերաբերմունքի տարբերությունը, որը ցուցաբերվում է կանանց/հարսնացուների նկատմամբ, որոնք ցանկանում են միանալ իրենց ամուսիններին/փեսացուներին, նվազ բարենպաստ է, քան այն ամուսինների/փեսացուների նկատմամբ, որոնք ցանկանում են միանալ իրենց կանանց: Նրանք պնդում էին, որ տեղի է ունեցել 8-րդ հոդվածի խախտում` 14-րդ հոդվածի համակցությամբ:  Դատարանը համարեց, որ տեղի չի ունեցել 8-րդ հոդվածի խախտում, քանի որ դիմումատուները, համաձայն Կոնվենցիայի, իրավունք չունեն ընտրել իրենց կացության վայրը  և իրենց ընտանիքը պետք է կազմեն Թուրքիայում, Պակիստանում և այլուր: Սակայն, բողոքն ընկնում էր 8-րդ հոդվածի շրջանակներում, և Դատարանը գործը լուծեց ի օգուտ դիմումատուների` հաշվի առնելով  նույն իրավիճակներում ամուսինների և կանանց միջև խտրական վերաբերմունքը: 

Ուղղակի խտրականություն` համանման վերաբերմունք համանման իրավիճակներում գտնվող անձնանց նկատմամբ 

Ըստ էության` 14-րդ հոդվածն երաշխավորում է, որ համանման իրավիճակներում գտնվող անձանց նկատմամբ ցուցաբերվի համանման վերաբերմունք Կոնվենցիայի իրավունքների հետ կապված` բացառությամբ այն դեպքերի, երբ տարբերակված վերաբերմունքն օբյեկտիվորեն և ողջամտորեն հիմնավորված է: 

Հետևյալ գործերը լավ օրինակներ են ցույց տալու համար այն իրավիճակները, որոնց դեպքում ՄԻԵԴ-ը համարել է, որ վերաբերմունքի տարբերությունն ուղղակիորեն խտրական է` 

· Հոֆմանն ընդդեմ Ավստրիայի [Hoffmann v. Austria, (1994) 17 E.H.R.R. 293] գործում մայրը, որն Եհովայի վկա էր, երեխայի խնամակալության հարցում արժանացել էր այլ վերաբերմունքի իր կրոնի հետ կապված, 
· Բելգիայի լեզվաբանական գործում [ Belgian linguistic case (1970) 1 E.H.R.R. 252] (ռուսերեն) ֆլանմանդախոս համայնքներում ապրող ֆրանսախոս երեխաների նկատմամբ վերաբերմունքն այլն էր, քան ֆրանսախոս համայնքներում ֆլամանդախոս երեխաների նկատմամբ վերաբերմունքը:

Ավելի վերջերս ուսումնասիրված  Մույնոս Դիասն ընդդեմ Իսպանիայի [ Muñoz Díaz v. Spain] (դիմում թիվ 49151/07, 2010թ. մարտի 8-ի վճիռ) գործում Դատարանն որոշեց, որ տեղի էր ունեցել 14-րդ հոդվածի խախտում թիվ 1 Արձանագրության 1-ին հոդվածի հետ համատեղ (ունեցվածքի խախաղ տնօրինման իրավունք)` հաշվի առնելով այն հանգամանքները, որոնցում Պետությունը մերժել էր ճանաչել գնչու կնոջ ամուսնությունը (որն իրականացվել էր գնչուական մշակութային ավանդույթների  համաձայն)  և, որպես հետևանք, մերժել էր նրան հատկացնել կերակրողի մահվանից հետո ընտանիքի անդամներին տրամադրվող  թոշակը, որի իրավունքը նա կունենար, եթե նա ամուսնացած էր լիներ իսպանական օրենսդրության համաձայն: 

Սեդիչը և Ֆինչին ընդդեմ Բոսնիայի և Հերցոգովինայի [Sedjić and Finci v. Bosnia and Herzegovina, դիմում թիվ 27996/06 և 34836/06, 2009թ. դեկտեմբերի 22 վճիռ]  Մեծ պալատն որոշեց, որ թիվ 12 Արձանագրության 1-ին հոդվածը խախտվել էր այն հանգամանքներում, երբ, սահմանադրական դրույթների համաձայն, գնչուական և հրեական ծագման անձանց նկատմամբ ցուցաբերվում էր տարբերակված վերաբերմունք` արգելելով նրանց Բոսնիայի և Հերցոգովինիայի խորհրդարանական և նախագահական ընտրություններին իրենց թեկնածություն ներկայացնել: 

Պարասկևա Թոդորովան ընդդեմ Բուլղարիայի [ Paraskeva Todorova v. Bulgaria ] (Դիմում թիվ 37193/07,. մարտի 25-ի վճիռ) գործում Դատարանն որոշեց, որ գնչու կնոջ վերաբերյալ երեք տարի ժամկետով ազատազրկման դատավճիռը խախտում է 14-րդ հոդվածը` 6-րդ հոդվածի համակցությամբ` հաշվի առնելով այն հանգամանքները, որոնց հիման վրա եզրակացվել է, որ դատավճիռը կայացնող դատարանը հստակորեն հաշվի է առնել նրա էթնիկական ծագումը վճիռը կասեցնելու որոշումը կայացնելիս և, այսպիսով, նրա նկատմամբ ցուցաբերել էր տարբերակված վերաբերմունք`  առանց նման գործելակերպի օբյեկտիվ հիմնավորման: 

Անուղղակի խտրականություն` տարբեր վերաբերմունք տարբեր իրավիճակներում գտվող անձանց նկատմամբ 

Ինչպես ընդունվել է ՄԻԵԴ-ի կողմից, խտրականություն կարող է առաջանալ, երբ տարբեր իրավիճակներում գտվող անձանց նկատմամբ կիրառվում է նույն վերաբերմունքը: Նման հանգամանքներում այս վերաբերմունքը կարող է հանդիսանալ անուղղակի խտրականություն, և 14-րդ հոդվածը կարող է պետությանը պարտադրել տարբերակում մտցնել: Այն անուղղակի է, քանի որ ոչ թե վերաբերմունքն է տարբեր, այլ վերաբերմունքի հետևանքները, որոնք կարող են տարբեր բնութագրեր ունեցող անձանց կողմից տարբեր կերպ ընկալվել: 

Այսպիսով, Թլիմենոսն ընդդեմ Հունաստանի [Thlimmenos v. Greece (2001) 31 E.H.R.R. 15] գործով Դատարանը հայտարարել է, որ 
… Կոնվենցիայով երաշխավորված իրավունքներից օգտվելիս խտրականության չենթարկվելու իրավունքը խախտվում է նաև այն դեպքում, երբ պետությունը, առանց օբյեկտիվ և ողջամիտ հիմնավորման, այլ վերաբերմունք չի ցուցաբերում այն անձանց նկատմամբ, որոնք գնտվում են զգալի տարբեր իրավիճակներում: 

և որոշեց, որ Եհովայի վկայի նկատմամբ, որին բանտ են ուղարկել զինվորական համազգեստից հրաժարվելու համար, պետք է ցուցաբերել այլ վերաբերմունք, քան «սովորական» հանցագործների` նկատի առնելով այն օրենքները, որոնք արգելում են դատվածություն ունեցող անձանց պատասխանող կողմ դառնալ: Թեև կան հիմնավոր պատճառներ դատապարտված հանցագործների որպես պատասխանող կողմ հանդես գալու արգելման համար, նույն տրամաբանությունը չի կիրառվում համոզմունքների հիմնավորմամբ զինծառայությունից հրաժարվողների դեպքում, իսկ նրանց տարբեր հանգամանքները պահանջում են տարբեր վերաբերմունք:
Դ.Հ.-ն ընդդեմ Չեխիայի հանրապետության [D.H. v. The Czech Republic] (Դիմում թիվ 57325/00, 2007թ. նոյեմբերի 13-ի վճիռ) շրջադարձային գործում Դատարանն որոշեց, որ գնչու դիմումատուները ենթարկվել են անուղղակի խտրականության: Մեծ պալատը հայտարարեց, որ խախտվել է 14-րդ հոդվածը թիվ 1 Արձանագրության 2-րդ հոդվածի  (կրթության իրավունք) համակցությամբ, այն հանգամանքներում, երբ դիմումատուներն անուղղակիորեն ենթարկվել են խտրականության ուսումնական դժվարություններ ունեցող երեխաների համար նախատեսված հատուկ դպրոցներում ներգրավվելու ժամանակ: Չնայած դիմումի ներկայացման ժամանակ գնչուական ծագման երեխաները կազմում էին բոլոր կրտսեր դպրոցների աշակերտների 5%-ը, սակայն կազմում էին հատուկ դպրոցների աշակերտների ընդհանուր թվի 50%-ը, իսկ այս տեսակի դպրոցներում`90%-ը:  

Վճիռը կայացնելիս ՄԻԵԴ հայտարարել է, որ 
184 … վերաբերմունքի տարբերությունը կարող է ստանալ անհամաչափելիորեն վնասակար հետևանքի ձև ընդհանուր քաղաքականության կամ միջոցառման արդյունքում, որոնք, թեև ունեն չեզոք ձևակերպում, խտրական են որևէ խմբի նկատմամբ:

Համեմատական եզրի անհրաժեշտություն 

Ընդհանուր առմամբ, ենթադրյալ ուղղակի խտրականության դեպքում պետք է ցույց տալ, որ վերաբերմունքն անբարենպաստ է նույն իրավիճակում մեկ այլ անձի նկատմամբ ցուցաբերված վերաբերմունքից, և հայցվորը պետք է ներկայացնի համեմատական եզր: Նմանապես, անուղղակի խտրականության ենթադրյալ դեպքում նույնպես անհրաժեշտ է համեմատական եզր պարզելու համար, թե արդյոք կոնկրետ միջոցառման հետևանքը զգալի բացասական ազդեցություն է ունեցել հայցվորի վրա, քան նույն իրավիճակում գտնվող այլ անհատների վրա: 

Օբյեկտիվ և ողջամիտ հիմնավորում 

Վերաբերմունքի տարբերությունը խտրական է, եթե չկա օբյեկտիվ և ողջամիտ հիմնավորում: Այլ կերպ ասած` այն չի հետապնդում իրավաչափ նպատակ կամ չկա ողջամիտ համաչափության հարաբերակցություն կիրառված միջոցի և հետապնդվող նպատակի միջև (տե´ս,   Burden v UK (2008) 2008թ. ապրիլի 29-ի վճիռ, կետ 60): Տե՛ս նմանատիպ ձևակերպումը նաև Վիրաբյանն ընդդեմ Հայաստանի (թիվ 40094/05, § 199), որը խտրականության՝ Կոնվենցիայի 14-րդ հոդվածի հիմքով կայացված առաջին վճիռն էր ընդդեմ Հայաստանի։ 

Պետության «հայեցողության սահմանները» խտրականության վերաբերյալ գործերում 

14-րդ հոդվածով նախատեսված խտրականության չենթարկվելու իրավունքն ավելի շուտ որակական է, քան բացարձակ, և այս հարցում պետություններին շնորհված է հայեցողության զգալի սահմաններ: Հայեցողության սահմանների նեղ կամ լայն լինելը կախված է 
· Վկայակոչված իրավունքի բնույթից:  Պետություններին ավելի լայն ուղի է տրված սոցիալական և տնտեսական ոլորտներում (տե´ս, պետությանը շնորհված հայեցողության լայն սահմանների վերաբերյալ Ստեկն ընդդեմ Մեծ Բրիտանիայի [Stec v UK] (2006) 2006թ. ապրիլի 12- վճիռը, որը վերաբերում է սոցիալական ապահովագրության վճարումների հարցում վերաբերմունքի տարբերությանը), մինչդեռ հիմնարար իրավունքների առումով հայեցողության սահմանները նեղ են,  
· Միջամտության չափից: Ազիզն ընդդեմ Կիպրոսի  [Aziz v. Cyprus (2002) 35 E.H.R.R. CD 14] գործում Դատարանը գտավ, որ տեղի է ունեցել Կոնվենցիայի խախտում` հաշվի առնելով այն հանգամանքը, որ Կիպրոսի հունական հատվածում բնակվող թուրքը չի կարող գրանցվել քվեարկելու համար, քանի որ, Կիպրոսի սահմանադրության համաձայն, թուրքերը ներառված են թուրքական ընտրացուցակում, իսկ հույները` հունական: Այսպիսով, նա լիովին զրված էր քվեարկելու իրավունքից:
· Խտրականության այս կատեգորիայում հանրային շահով կարևորությամբ: Գենդերային և ռասայական հիմքով վերաբերմունքի տարբերության դեմ պայքարում հանրային շահը պահանջում է այս հիմքերով խտրականության հիմնավորման բարձր մակարդակ:

Ապացույցի չափանիշ և ապացուցման պարտավորություն 

14-րդ հոդվածին վերաբերող գործերում Դատարանը կիրառում է ողջամիտ կասկածից դուրս ապացույցի ստանդարտը: 

Անգուելովան ընդդեմ Բուլղարիայի [Anguelova v. Bulgaria] (Դիմում թիվ 38361/97, 2002թ. հունիսի 13 վճիռ) գործում դիմումատուի որդին, գնչուական ծագմամբ, մահանում է կալանքի տակ գտնվելու ժամանակ: Դատարանը գտավ, որ դիմումատուի բողոքն այն մասին, որ որդին խոշտանգումների է ենթարկվել իր էթնիկական ծագման պատճառով, առաջ է բերում «լուրջ փաստարկ» և նշեց, որ պետությունը չի կարող բերել որևէ համոզիչ բացատրություն: Սակայն Դատարանը չի կարող եզրակացնել  ողջամիտ կասկածից դուրս, որ մահը և համակողմանի  հետաքննության բացակայությունը պայմանավորված էին ռասայական նախապաշարումներով: Այս եզրակացության արդյունքում  դատավոր Բոնելլոն իր հատուկ կարծիքում նշում  է, որ 

Քուրդերը, մաշկի այլ գույն ունեցող անձինք, մահմեդականները, գնչուները և ուրիշներ կրկին սպանվում են, խոշտանգվում և խեղվում, սակայն Դատարանը դեռևս չի համոզվել, որ այս ամենը կապ ունի ռասայի, մաշկի գույնի, ազգության և ծագման վայրի հետ:  

Դատարանի ավանդական մոտեցումը վիճարկվեց Նաչովան ընդդեմ Բուլղարիայի [Nachova v. Bulgaria], (դիմումներ թիվ. 43577/98 - 43579/98, 2005թ. ուլիսի 6-ի վճիռ, կետ147) գործում, ուր դիմումատուները և միջնորդ կազմակերպությունը պնդում էին, որ շատ դժվար է ապահովել ողջամիտ կասկածներից դուրս  ապացույցի չափանիշը և ցույց տվեցին այլ դատարանների կողմից խտրականության դեպքերում ապացուցման պարտավորության հակադարձման կիրառման աճող միտումները: 

Նաչովա [Nachova] գործում Մեծ պալատը  ճանաչեց ողջամիտ կասկածներից դուրս  չափանիշը, սակայն  նշեց, որ Դատարանն երբեք նպատակ չի ունեցել փոխառել  այս չափանիշը կիրառող ներպետական դատարանների մոտեցումը և որ այն չունի որևէ ընթացակարգային խոչընդոտ ապացույցների ընդունելիության կամ իր գնահատականի նախնական ձևակերպումների հետ կապված: Դատարանը նշեց, որ այն կարող է իր եզրակացությունները հիմնել փաստերից բխող միջամտությունների վրա և ամփոփեց, որ 

147 ... փաստերը կարող են ծագել բավարար ուժեղ, հստակ և համաձայնեցված եզրահանգումների գոյակցությունից կամ փաստերի նման անհերքելի ենթադրություններից:

Միզինգարովան ընդդեմ Սլովակայի [Mizigarova v. Slovakia] (դիմում թիվ. 74832/01, 2010թ. դեկտեմբերի  14-ի վճիռ) գործում դիմումատուն ներկայացնում էր ՄԱԿ-ի համապատասպան մարմինների և միջազգային ոչ կառավարական կազմակերպությունների զեկույցները որպես գնչուական ծագման անձանց նկատմամբ ոստիկանության կողմից կատարված համատարած  բռնությունների ապացույց: Դատարանը գտավ, որ զեկույցներն ապացուցողական անբավարար հիմքեր են, որոնց հիման վրա  հնարավոր է որոշումներ կայացնել այն մասին, թե արդյոք դիմումաուների նկատմամբ վերաբերմունքը պայմանավորված է եղել ռասիզմով: 

Այնուամենայնիվ, Դատավոր Դավիթ Թոր Բյորգվինսոնը հանդես եկավ հատուկ կարծիքով` գտնելով, որ կար 
… բավականին օբյեկտիվ ապացույց թշնամական ռասիստական դրդապատճառների գոյության մասին ենթադրելու համար: Ավելին, այս զեկույցներում միջազգային մարմինների կողմից շարունակական քննադատություններն ահազանգ պետք է լինեին իշխանությունների համար նման դրդապատճառի հնարավոր գոյության վերաբերյալ: Այսպիսով, իմ կարծիքով, իշխանությունները պարտավոր էին վարել հետաքննություն պարզելու համար, թե արդյոք ռասիստական դրդապատճառները դերակատարում են ունեցել պրն Լյուբոմիր Սարիսկիի մահվան դեպքում:  Քանի որ նման հետաքննություն չի կատարվել, ես եզրակացնում եմ, որ  տեղի է ունեցել  14-րդ հոդվածի ընթացակարգային խախտում` Կոնվենցիայի 2-րդ հոդվածի համակցությամբ: 

Ապացուցման պարտավորություն

14-րդ հոդվածի վերաբերյալ գործերում դիմումատուն պետք է ապացուցի, որ տեղի է ունեցել տարբերակված վերաբերմունք: Երբ այս պայմանը բավարարվում է, այդ ժամանակ ապացուցման պարտավորությունը հակադարձվում է պատասխանող պետությանը, որը պետք է ապացուցի, որ այդ վերաբերմունքը հիմնավորված է եղել: 

Մեծ պալատն այս կարծիքը հայտնել է ԴՀ-ն ընդդեմ Չեխիայի հանրապետության գործի կապակցությամբ [DH v. The Czech Republic] (Դիմում թիվ. 57325/00, 2007թ. նոյեմբերի 13-ի վճիռ).
189 ...Երբ դիմումատուն պնդում է, որ տեղի է ունեցել անուղղակի խտրականություն, այսպիսով, հաստատում է անհերքելի ենթադրություն այն մասին, որ միջոցի կամ գործելակերպի ազդեցությոնը խտրական է եղել: Այդ ժամանակ ապացուցման պարտավորությունը փոխանցվում է պատասխանող պետության, որը պետք է ցույց տա, որ վերաբերմունքի տարբերությունը խտրական չէ: 

Այս անհերքելի ենթադրությունը ստեղծելու համար, Մեծ Պալատը նշում է, որ 

188 …Վիճակագրական տվյալները, որոնք ուսումնասիրության ժամանակ համարվում են համոզիչ և զգալի, բավարար են դիմումատուից պահանջվող անհերքելի ապացույց համարվելու համար: Սակայն սա չի նշանակում, որ անուղղակի խտրականությունը չի կարող ապացուցվել առանց վիճակագրական ապացույցի:  

14-րդ հոդվածով նախատեսված դրական պարտավորություններ

Հնարավոր ռասիստական դրդապատճառների հետաքննության ընթացակարգային պարտավորություն  

Նաչովա [Nachova] գործում Մեծ պալատ հաստատեց բռնությունների հնարավոր ռասիստական դրդապատճառների հետաքննության մասնակից պետությունների ընթացակարգային պարտավորության վերլուծությունը:
 
160 … Կոնվենցիայի 2-րդ հոդվածի ներքո պետություններն ունեն կյանքից զրկման դեպքերում արդյունավետ հետաքննության վարելու ընդհանուր պարտավորություն …  Այս պարտավորությունը պետք է կատարվի առանց խտրականության, ինչպես պահանջվում է Կոնվենցիայի 14-րդ հոդվածով … Այն դեպքում, երբ կասկածներ կան, որ ռասիստական վերաբերմունքն առաջացրել է բռնի գործողություններ, հատկապես կարևոր է, որ պաշտոնական հետաքննությունն իրականացվի խստապահանջությամբ և անկողմնակալությամբ` հաշվի առնելով, որ անհրաժեշտ է շարունակաբար  վերահաստատել հասարակության կողմից  ռասիզմի և էթնիկական ատելության դատապարտումը, ինչպես նաև պահպանել փոքրամասնությունների վստահությունն իրենց ռասիստական բռնությունների վտանգից պաշտպանելու պետության ունակության նկատմամբ: Կոնվենցիայի 2-րդ հոդվածի հետ պետության դրական պարտավորությունների համատեղելիությունը պահանջում է, որ ներպետական իրավական համակարգը ցույց տա քրեական իրավունք կիրառելու իր ունակությունն այն մարդկանց նկատմամբ, ովքեր ապօրինաբար  խլել են մեկ ուրիշի կյանքը` անկախ զոհի ռասայական կամ էթնիկական ծագումից ...
…Բռնության միջադեպերը հետաքննելիս և, մասնավորապես, պետական գործակալների ձեռքերում մահանալը, պետական իշխանություններն ունեն լրացուցիչ   պարտականություն ձեռնարկելու բոլոր ողջամիտ քայլերը ռասիստական դրդապատճառները բացահայտելու համար և պարզելու, թե արդյոք էթնիկական ատելությունը կամ նախապաշարումները կարող էին դերակատարում ունենալ այդ իրադարձությունների ժամանակ: Այս պարտականության չկատարումը և ռասայական դրդապատճառներով բռնությունների և դաժանությունների նկատմամբ առանց ռասայական հիմքի գործերի նման վերաբերմունքի ցուցաբերումը նշանակում է աչք փակել առանձնահատուկ բնույթի գործողությունների վրա, որոնք հատկապես կործանարար են հիմնարար իրավունքների համար:  Տարբեր իրադրությունների չտարբերակումը կարող է հանդիսանալ չհիմնավորված  վերաբերմունք` անահամատեղելի Կոնվենցիայի 14-րդ հոդվածի հետ (տե´ս, բոլոր փոփոխություններով, Thlimmenos v Greece …). Իրավապահ կառույցների նկատմամբ հանրային վստահությունը պահպանելու համար, մասնակից պետությունները պետք է ապահովեն, որ ուժի կիրառմամբ միջադեպերի հետաքննության ժամանակ տարբերակում կատարվի իրավական համակարգում և գործնականում ուժի չափազանց կիրառման և ռասայական սպանությունների միջև: 

Ճիշտ է, ռասայական դրդապատճառների ապացուցումը կարող է գործնականում չափազանց բարդ լինել: Պատասխանող պետության բռնի գործողությունների հնարավոր ռասիստական ենթատեքստերի հետաքննության պարտականությունը լավագույն ձեռնարկումների օգտագործման պարտականություն է և ոչ բացարձակ… Պետությունները պետք է կատարեն այն, ինչ ողջամիտ է տվյալ հանգամանքներում` հավաքել և հաստատել անհրաժեշտ ապացույցները, ուսումնասիրել բոլոր գործնական միջոցները ճշմարտությունը բացահայտելու համար, կայացնել հիմնավորված, անկողմնակալ և օբյեկտիվ որոշումներ` առանց բաց թողնելու կասկածելի փաստերը, որոնք կարող են վկայել ռասայական հիմքով բռնությունների մասին:     

Մեծ պալատն ավելացրեց, որ 
… իշխանությունների ռասիստական վերաբերմունքի և բռնի գործողությունների միջև հնարավոր կապի առկայության հետաքննման պարտականությունը Կոնվենցիայի 2-րդ հոդվածից բխող ընթացակարգային պարտավորությունների ասպեկտներից մեկն է, սակայն կարող է նաև  դիտվել Կոնվենցիայի  2-րդ հոդվածի համակցությամբ 14-րդ հոդվածի ներքո  կյանքի իրավունքից օգտվելու իրավունքն առանց խտրականության ապահովելու ենթադրյալ պատասխանատվություններում: 

Այս  սկզբունքներն ընդունելով` Մեծ պալատը գտավ, որ պետությունը չի կատարել 2-րդ հոդվածի համակցությամբ 14-րդ հոդվածով սահմանված իր պարտականությունները`չկատարելով բոլոր հնարավոր  քայլերը հետաքննելու համար, թե արդյոք խտրականությունը դերակատարում է ունեցել այդ իրադարձությունների ժամանակ, որոնք զինվորական ոստիկանության սպայի կողմից կրակելու արդյունքում հանգեցրել են երկու գնչու տղամարդկանց սպանության: (տե´ս, նաև  Stoica v. Romania, (Դիմում թիվ. 42722/02, 4 March 2008թ. մարտի 4-ի վճիռ) Այս գործի կապակցությամբ Դատարանը ոչ միայն գտավ, որ պետությունը կատարել է 3-րդ հոդվածի էական և ընթացակարգային խախտում, այլ նաև,  ընդունելով  Նաչովա  գործով Մեծ պալատի կողմից ձևակերպված սկզբունքները, համարեց, որ տեղի է ունեցել 14-րդ հոդվածի խախտում):

Կոնվենցիայի 14-րդ հոդվածով նախատեսված այլ պարտավորություններ 

Բացի այդ, 14-րդ հոդվածը, ի թիվս այլոց, անդամ պետությունների համար նախատեսում է դրական պարտավորություններ`
· Պաշտպանել կանանց ընտանեկան բռնություններից (տե´ս,  Opuz v. Turkey (2009) 2009թ. հունիսի 9-ի վճիռ,
· Ձեռնարկել անհրաժեշտ միջոցները կրոնական կազմակերպություններին անդամակցելու հիմքով խտրական բռնությունները կանխելու և պատժելու համար (տե´ս,  97 members of the Gldani Congregation of Jehovah’s Witnesses and 4 others v. Georgia (2007) 2007թ. մայիսի 3), 
· Ապահովել արդյունավետ դատական պաշտպանություն արհմիությանն անդամակցելու հիմքով խտրականության դեմ (տե´ս,  Danilenkov v. Russia (2009) 2009թ. հուլիսի 30-ի):

Ատելության հիմքով հանցագործություններ և ատելության քարոզում 

Ատելության քարոզում

Կարևոր է իմանալ, որ Եվրոպայի խորհրդի անդամ պետությունների միջև գոյություն չունի համընդհանուր կերպով ընդունված սահմանում ատելության քարոզում արտահայտության համար: Այնուամենայնիվ Եվրոպայի խորհրդի նախարարների կոմիտեի թիվ 97(20) հանձնարարականը «ատելության քարոզումը» սահմանում է հետևյալ կերպ` 
 « «Ատելության քարոզում» եզրույթը պետք է հասկանալ, որպես արտահայտման բոլոր ձևերն ընդգրկող երևույթ, որը տարածում է, հրահրում է, խրախուսում կամ արդարացնում է ռասայական ատելությունը, այլատյացությունը, անտիսեմիտիզմը և ատելության այլ ձևերը, որոնք հիմնված են անհանդուրժողականության վրա, այդ թվում` ագրեսիվ ազգայնականությամբ և ազգակենտրոնությամբ արտահայտված անհանդուրժողականությունը, փոքրամասնությունների, ներգաղթյալների և գաղթական ծագման անձանց նկատմամբ խտրականությունը և թշնամանքը»:
Այս առումով, ատելության քարոզումը ներառում է այն դիտողությունները, որոնք ուղղակիորեն ուղղված են անձի կամ անձանց որոշակի խմբի: 

ՄԻԵԴ-ը Ատելության քարոզման համառոտ տեղեկանքում նշում է. 

«Մարդու իրավունքների եվրոպական կոնվենցիայի հեղինակները փորձել են ստեղծել ժողովրդավարական արժեքների վրա հիմնված մի ինստիտուցիոնալ շրջանակ ծայրահեղականությունները հաղթահարելու համար: Մարդու իրավունքների եվրոպական դատարանը հայտնաբերել է արտահայտման մի շարք ձևեր, որոնք համարվում են վիրավորական և Կոնվենցիային հակասող (այդ թվում` ռասիզմը, այլատյացությունը, անտիսեմիտիզմը, ագրեսիվ ազգայնականությունը և փոքրամասնությունների և ներգաղթյալների նկատմամբ խտրականությունը):
Այնուամենայնիվ, Դատարանն իր եզրակացություններում զգուշությամբ է տարբերակում մի կողմից ծայրահեղականության իրական և լուրջ հրահրումը, և մյուս կողմից  անձանց  (այդ թվում` լրագրողների և քաղաքական գործիչների) իրենց տեսակետներն ազատ արտահայտելու իրավունքի և մյուսներին «վիրավորելու, շփոթեցնելու և վրդովեցնելու» միջև (տե´ս,  Handyside v. the United Kingdom (դիմում թիվ  5493/72) (1976թ. դեկտեմբերի 7, կետ. 49)

Գոյություն չունի «ատելության քարոզման» համընդհանուր ընդունված սահմանում: Դատարանի նախադեպային իրավունքը սահմանել է մի քանի պարամետրեր, որոնք թույլ են տալիս բնութագրել «ատելության քարոզումը», որպեսզի այն բացառվի խոսքի ազատության իրավունքով (Կոնվենցիայի 10-րդ հոդված)  կամ  միավորումների և հավաքների ազատության իրավունքով (11-րդ հոդված) երաշխավորված պաշտպանությունից:
Դատարանը ատելության քարոզումը պաշտպանությունից բացառում է Կոնվենցիայով նախատեսված երկու մոտեցման միջոցով`
(ա)  կիրառելով Կոնվենցիաիայի 17-րդ հոդվածը  (իրավունքների չարաշահման արգելում), որով տվյալ մեկնաբանությունները համարվում են ատելության քարոզում և ժխտում են Կոնվենցայի հիմնարար արժեքները, կամ
(բ) կիրառելով Կոնվենցիայի 10-րդ հոդվածի երկրորդ մասով և  11-րդ հոդվածով նախատեսված սահամանափակումները (այս մոտեցումը կիրառվում է այն ժամանակ, երբ վիճահարույց խոսքը, թեև այլ ատելության քարոզում է, չի կարող  կործարար լինել Կոնվենցիայի հիմնարար արժեքների համար)»:

Ատելության հիմքով հանցագործություններ 
«Ատելության հիմքով հանցագործությունները», ինչպես սահմանված են ԵԱՀԿ նախարարական խորհդի «Ատելության հիմքով հանցագործությունների դեմ պայքարի վերաբերյալ» թիվ 9/09 որոշմամբ  (Աթենք, 2009թ. դեկտեմբերի 2), «կանխակալությամբ կատարված քրեական հանցագործություններ են»: 

Ինչպես կարող ենք տեսնել, ատելության հիմքով հանցագործությունները հանցագործության այլ տեսակներից տարբերվում են հանցագործի դրդապատճառներով: 

Որպեսզի քրեական գործողությունն որակվի ատելության հիմքով հանցագործություն, պետք է համապատասխանի այս երկու չափանիշներին` 
· գործողությունը պետք է հանցագործություն համարվի այն երկրի քրեական օրենսգրքով, որտեղ, որ այն կատարվել է,
· հանցագործությունը պետք է իրականացված լինի կանխակալ դրդապատճառներով: 

«Կանխակալ դրդապատճառ» նշանակում է, որ հանցագործը հանցագործության թիրախն ընտրում է որոշակի հատկանիշներով պայմանավորված: Ատելության հիմքով հանցագործության թիրախը կարող է լինել անձը, ժողովուրդը կամ մեկ կամ ավելի ընդհանուր հատկանիշներ ունեցող խմբի հետ կապված գույքը: Ատելության հիմքով հանցագործությունը կարող է արտահայտվել ահաբեկման, սպառնալիքների, գույքային վնասի, հարձակման, սպանության կամ ցանկացած այլ քրեական հանցագործության ձևով: Կանխակալությունը հանցագործությունը դարձնում է ավելի ծանրացուցիչ, քանի որ անմիջական զոհի նկատմամբ հանցագործություն  կատարելով, հանցագործը ուղերձ է հղում նույն հատկանիշներն ունեցող անձանց խմբին:   

Ինչպես արդարացիորեն նշվում է ԵԱՀԿ «Ատելության հիմքով հանցագործությունների մասին օրենքի ուղեցույցում»,

«ատելության հիմքով հանցագործություններն անհանդուրժողականության բռնի դրսևորումներ են և խորապես ազդում են ոչ միայն անմիջական զոհի, այլ նաև այն խմբի վրա, որի հետ զոհն ինքն իրեն նույնականացնում էր»: «Որևէ անձի ինքնությունը թիրախ դարձնելով` ատելության հիմքով հանցագործություններն ավելի մեծ վնաս են պատճառում, քան սովորական հանցագործությունները: Անմիջական զոհը կարող է ստանալ մեծ հոգեբանական վնասվածքներ և խոցելիության ավելի մեծ զգացում, քանի որ նա չի կարող  փոխել այն հատկանիշը, որը նրան զոհ է դարձրել: Ատելության հիմքով հանցագործութուններն ավելի խորը հոգեբանական ազդեցություն ունեն զոհերի վրա` առաջացնելով ընկճախտի և տագնապի զգացումներ: 
(տե´ս, Hate Crime Laws: A Practical Guide Հրատարակվել է ԵԱՀԿ Ժողովրդավարական ինստիտուտների և մարդու իրավունքների գրասենյակի (ԺԻՄԻԳ) կողմից www.osce.org/odihr) 

ԵԱՀԿ ուղեցույցը տարբերակում է կատարում ատելության հիմքով հանցագործությունների, ատելության քարոզման և ոչ բռնի խտրականության միջև: Ընդհանուր առմամբ, ատելության հիմքով հանցագործությունների մասին օրենքները չեն ներառում պատիժներ խտրականության համար, քանի որ չկա քրեական հիմքով հանցանք, այսպիսով, ատելության հիմքով հանցագործության առաջին կարևոր տարրը բացակայում է: Այնուամենայնիվ, որոշ իրավազորություններ քրեականացրել են քարոզումն իր հատուկ բովանդակության պատճառով (օրինակ` ատելության հրահրումը, Հոլոքոստի ժխտումը կամ նացիստական   գաղափարախոսության փառաբանումը): 

[bookmark: (2)]Ատելության հիմքով հանցագործությունների լրջությունը և անդամ պետությունների կողմից դրանք կանգնեցնելուն ուղղված գործողությունների ձեռնարկման պարտականոթյունն ընդգծվել է ՄԻԵԴ-ի կողմից: Մեծ պալատի Նաչովան ընդդեմ Բուլղարիայի  [Nachova v. Bulgaria]  գործով կայացրած վճռում, Դատարանը, օրինակ, ընդգծել է ռասայական դրդապատճառներով իրականացված բռնությունների դեպքում արդյունավետ հետաքննության կարևորությունը  և անդամ պետության կողմից բոլոր ողջամիտ քայլերը ձեռնարկելու պարտականությունը պարզելու համար, թե արդյոք էթնիկական ատելությունը կամ նախապաշարումը դերակատարում են ունեցել այդ իրադարձություններում:

Քանի դեռ ՄԻԵԴ-ը չի պահանջել ատելության հիմքով հանցագործությունների նկատմամբ հատուկ օրենսդրության ներդնում, այն բացահայտ կերպով ընդունում է, որ ատելության հիմքով հանցագործությունները պետք է ստանան քրեական արդարադատության արձագանքը` պատճառված վնասներին համարժեք:  Այսպիսով, Սեչիչն ընդդեմ Խորվաթիայի [Secic v. Croatia] (դիմում թիվ 40116/02) 2007թ.մայիսի 31, կետ 66) գործում ՄԻԵԴԸ հիշեցրել է, որ 
«… Բռնության միջադեպերը հետաքննելիս պետական իշխանություններն ունեն լրացուցիչ   պարտականություն ձեռնարկելու բոլոր ողջամիտ քայլերը ռասիստական դրդապատճառները բացահայտելու համար և պարզելու, թե արդյոք էթնիկական ատելությունը կամ նախապաշարումները կարող էին դերակատարում ունենալ այդ իրադարձությունների ժամանակ: Այս պարտականության չկատարումը և ռասայական դրդապատճառներով բռնությունների և դաժանությունների նկատմամբ առանց ռասայական հիմքի գործերի նման վերաբերմունքի ցուցաբերումը նշանակում է աչք փակել առանձնահատուկ բնույթի գործողությունների վրա, որոնք հատկապես կործանարար են հիմնարար իրավունքների համար»: 

Որոշակի հատկանիշների ցանկը կարող է տարբեր լինել տարբեր երկրներում, սակայն ՄԻԵԴ-ը չի պարտավորվում ներպետական նախադեպային իրավունքով և օրենսդրությամբ:  Օրինակ`ԼԳԵՓ անձանց նկատմամբ ատելության հիմքով հանցագործությունների զոհերն իրենց իրավունքները վերականգնում են ՄԻԵԴ-ի միջոցով, երբ իրենց ներպետական օրենսդրությունները սեռական կողմնորոշումը չեն ընդունել որպես խտրականության արգելված հիմք: 
« «Ատելության հիմքով հանցագործությունը» կամ «կանխակալ հանցագործություն» եզրույթները, հետևաբար, ավելի շուտ նկարագրում են հանցագործության տեսակ, քան որոշակի հանցանք քրեական օրենսգրքի շրջանակներում:  Ատելության հիմքով հանցագործություն հնարավոր է իրականացնել մի երկրում, ուր չկա որոշակի քրեական պատժամիջոց կանխակալության կամ նախապաշարումների դեմ: Եզրույթն ավելի շուտ ներկայացնում է հասկացություն, քան տալիս իրավական սահմանում»: 
(տե´ս,  Hate Crime Laws: A Practical Guide Հրատարակվել է ԵԱՀԿ Ժողովրդավարական ինստիտուտների և մարդու իրավունքների գրասենյակի  (ԺԻՄԻԳ)  կողմից www.osce.org/odihr)

Հայաստանի Հանրապետության Քրեական օրենսգիրքը ատելության քարոզումը քրեականացնում է 226-րդ հոդվածով, որը ներառում է ազգային, ռասայական կամ կրոնական թշնամանք հարուցելուն, ռասայական գերազանցությանը կամ ազգային արժանապատվությունը նվաստացնելուն ուղղված գործողություններ, որոնց համար օրենսգիրքը սահմանում է տուգանք՝ նվազագույն աշխատավարձի երկուհարյուրապատիկից հինգհարյուրապատիկի չափով, կամ ազատազրկմամբ՝ երկուսից չորս տարի ժամկետով: Իսկ եթե նույն գործողությունները ուղեկցվել են հրապարակայնորեն կամ լրատվական միջոցների օգտագործումով, բռնություն գործադրելով կամ դրա գործադրման սպառնալիքով կամ պաշտոնական դիրքի չարաշահումով, ինչպես նաև կազմակերպված խմբի կողմից, պատժվում է ազատազրկմամբ երեքից վեց տարի ժամկետով։ Բացի այդ, բազմաթիվ այլ հանցագործությունների համար նշված հիմքերի զուգորդումը ծանրացնող հանգամանք է։ Օրինակ, եթե սպանությունը կատարվել է ազգային, ռասայական կամ կրոնական ատելության կամ կրոնական մոլեռանդության շարժառիթով, ապա վերջիններս նկատելիորեն բարձրացնում են արարքի հանրային վտանգավորությունը, որն էլ խստացնում է պատժաչափը։


4. Թիվ 12 Արձանագրություն` կապը 14-րդ հոդվածի հետ և կիրառումը 

Թիվ 12 Արձանագրությունն ուժի մեջ է մտել 2010թ. նոյեմբերին այն վավերացրած 18 երկրներում: Հայաստանի Հանրապետությունը այս արձանագրությունը վավերացրել է 2014թ. դեկտեմբերի 17-ին։ Արձանագրությունը պաշտպանությունն ավելի շուտ ընդլայնում է անդամ պետության կողմից «սահմանված ցանկացած իրավունքից օգտվելու»  վրա, քան ուղղակի Կոնվենցիայում նշված իրավունքների: Թիվ 12 Արձանագրությունը ստեղծում է ինքնուրույն իրավունք: Ի տարբերություն 14-րդ հոդվածի` այն կախված չի Կոնվենցիայի մեկ այլ իրավունքի հետ միջամտության հաստատումից: Երբ թիվ 12 Արձանագրության հիմնական նպատակը` խտրականության ընդհանուր արգելումը, բավականին արմատական է, դժվար է նախապես կանխատեսել, թե որքանով այդ փաստաթուղթն արդյունավետ կդառնա:  

Սեյդիչը և Ֆինչին ընդդեմ Բոսնիայի և Հերցոգովինայի  [Sejdić and Finci v. Bosnia and Herzegovina] (Դիմում թիվ 27996/06 և 34836/06, 2009թ. դեկտեմբերի 22), գործում ՄԻԵԴ-ի Մեծ պալատը գտավ, որ տեղի է ունեցել միաժամանակ 14-րդ հոդվածի և թիվ 12 Արձանագրության 1-ին հոդվածի խախտում` հաշվի առնելով այն հանգամանքները, որ սահմանադրական դրույթներն երեք «բաղկացուցիչ ժողովրդներից» (բոսնիացիներ, խորվաթներ կամ սերբեր) բացի  այլ անձանց  արգելում էին  իրենց թեկնածությունները ներկայացնել  Բոսնիայի և Հերցոգովինային խորհրդարանի և նախագահության ընտրություններին: Այս միջոցը հատկապես խախտել էր հրեա և գնչու դիմումատուների իրավունքները: 

